鳳翔八觀 詛楚文
作者：蘇軾
朝代：宋

paragraphs: 崢嶸開元寺，彷彿祈年觀。
舊築掃成空，古碑埋不爛。
詛書雖可讀，字法嗟久換。
詞云秦嗣王，敢使祝用瓚。
先君穆公世，與楚約相捍。
質之於巫咸，萬葉期不叛。
今其後嗣王，乃敢搆多難。
刳胎殺無罪，親族遭圉絆。
計其所稱訴，何啻桀紂亂。
吾聞古秦俗，面詐背不汗。
豈惟公子卬，社鬼亦遭謾。
遼哉千載後，發我一笑粲。